انا في طب اسنان دي تاني سنه ليه متقبله الكليه وانا طول عمري عاوزه اكون دكتوره مش اسنان بس بعد ما دخلت اكتشفت انها الأفضل الغريب اني فقدت شغفي تماما بالدراسه والتحصيل مببقاش عاوزه اروح وبحسها تقيله علي قلبي ومش لاقيه أسباب ؟ اي نصيحه؟
لأ دا الطبيعي أصلًا ، احنا في ثانوية عامة بنقاتل ، قتال الشرفاء ، عشان نحصل على الكلية ، ومع التهويل والضخ المبالغ فيه بنحس أن دي نهاية العالم ، ومنتهى الآمال ، و"اتعب دلوقتي عشان تستريح بعد كده" والكلام اللي ما بيجيبش همّه دا.  بعدين لما نخش الكلية وناخد عليها بقى وكده بنكتشف أن العالم ما كانش يستحق كل هذه الضجة ، ومع أول سنة اللي فيها آمال الطالب الجامعي المخلِص لمصر من الضياع والفشل ، وبعد ما نخش العجلة ، ونتطحن في الطاحونة ، بنكتشف أن الدراسة حاجة عادية يعني ، ما كانتش مستاهلة الزعل على أنصاص وأرباع الدرجات.  وتبدأ الدراسة تبقى تقيلة ، وقليلة أو عديمة الأهمية. المهم يعني : من المهم في هذه المرحلة إنك تخلي "التقدير" في حد ذاته هدف ، بعيد بقى عن العلم والاستفادة والحمادة.  أنا عاوزة أتفوق لأجل التفوق ، وفقط ، ودا التحدي اللي هأعدي بيه السنوات دي ، وخلاص. في تقنيات تانية ولكن غير تامة الفعالية ، زي إنك تدوري على ما يجعل المواد ممتعة ، وزي إنك تربطي نفسك بالمحاضرات من خلال شلة صحاب مهتمة بالحضور ، وزي إنك تحولي المذاكرة لتحديات ثنائية وثلاثية بينك وبين أصدقائك ، كده يعني. وربنا هو الموفق.